Kaikki kananmunat eivät ole samankokoisia. Kuinka tämä vaikuttaa käyttöön?

Kanaloissa tuotetaan erikokoisia munia. Ne lajitellaan kokoluokan mukaan pakkaamoissa. COLOURBOX

Kauppojen pakkauksissa myydään varsin tasakokoisia kananmunia. Irtomyynnissä ja suosituissa luomumunien kimppatilauksissa on tarjolla myös suurempia XL-munia. Miksi näin?

– Kauppa pääasiassa M-kokoluokan munia, kertoo Suomen siipikarjanliiton Kananmunayhdistyksen toiminnanjohtaja Lea Lastikka.

M-koon munat painavat 53-63 grammaa. Lastikan mukaan monet ruokaohjeet on laadittu niin, että niissä käytetään tämänkokoisia munia. Sen vuoksi suuremmat ja pienemmät munat ovat pitkään päätyneet lähinnä teollisuuden raaka-aineeksi.

Nyt kuluttajillekin on tarjolla myös suuria XL-munia, jotka painavat yli 73 grammaa. Lastikan mukaan koko ei vaikuta makuun tai muihin ominaisuuksiin, vaan isompiakin munia voi käyttää samalla tavoin kuin keskikokoisia.

– Kokoero kannattaa kuitenkin huomioida, jos ruoan resepti on kovin tarkka.

Munan koko riippuu pitkälti sen munineen kanan iästä. Lastikan mukaan nuoret kanat munivat pienempiä munia, ja munien koko kasvaa kanan vanhetessa. Munat lajitellaan kokoluokan mukaan pakkaamoissa. Munapakkauksiin laitetaan tasakokoisia munia, ja niiden kokoluokka selviää pakkausmerkinnöistä. Myös irtomyynnissä yhteydessä kuluttajille tulee antaa selkeä tieto munien kokoluokasta.

Joskus yhdestä kananmunasta paljastuu kaksi keltuaista. Onko näitä useammin suurissa munissa?

– Ei. Kyseessä on melko harvinainen tapaus, eikä se riipu munan koosta, kertoo Lastikka.

Tuplakeltuaisia voi siis löytyä pienempienkin munien sisältä. Niitä syntyy, kun kanan hormonitoiminta ei ole tasapainossa. Näin voi käydä varsinkin, jos kana on kovin nuori tai jo munintansa loppuvaiheessa.

Suomalaiset syövät vuodessa noin 11 kiloa kanamunia vuodessa. Tämä tarkoittaa noin 3,5 munaa viikossa. Kananmunayhdistyksen mukaan munien kulutus on jatkanut kasvuaan usean vuoden ajan: vuonna 2013 niitä popsittiin liki viisi prosenttia enemmän kuin vuotta aiemmin. Kaikki kaupassa myytävät kananmunat ovat kotimaisia.